**NOTĂ INFORMATIVĂ**

**la proiectul de hotărâre privind modificarea Hotărârii Guvernului nr. 876/2015 cu privire la asigurarea cu manuale a elevilor**

|  |
| --- |
| * + - 1. **Denumirea autorului şi, după caz, a participanților la elaborarea proiectului** |
| Proiectul de hotărâre privind modificarea Hotărârii Guvernului nr. 876/2015 cu privire la asigurarea cu manuale a elevilor este elaborat de către Ministerul Educației și Cercetării. |
| * + - 1. **Condițiile ce au impus elaborarea proiectului de act normativ și finalitățile urmărite** |
| Promovarea prezentului proiect este determinată de necesitatea modificării Hotărârii Guvernului nr. 876/2015 cu privire la asigurarea cu manuale a elevilor în contextul încurajării și motivării grupurilor de autori de manuale șă elaboreze proiecte de manuale școlare.  Urmare a organizării a două proceduri de achiziții publice privind achiziționarea manualelor școlare pentru învățământul primar, gimnazial și liceal (nr. [ocds-b3wdp1-MD-1655128912912](https://mtender.gov.md/tenders/ocds-b3wdp1-MD-1655128912912) din 23.01.2023 și nr. ocds-b3wdp1-MD-1678456165666 din 12.12.2023) se constată un interes redus al cadrelor didactice de a face parte din grupurile de autori de manuale școlare. Pentru cele 114 titluri de manuale școlare, necesare a fi elaborate în conformitate cu curricula aprobată în anul 2019, au fost depuse oferte doar pentru 90 de titluri. Unul dintre motivele participării reduse a grupurilor de autori la editarea manualelor școlare, constatate în cadrul consultărilor publice ale editurilor, autorilor de manuale, cadrelor didactice și cadrelor de conducere din instituțiile de învățământ general, este remunerarea insuficientă a autorilor de manuale.  Procedura de atribuire a contractului de achiziție publică de manuale școlare se realizează prin procedurile de licitație deschisă sau cererea ofertelor de preț, în funcție de valoarea estimată a achiziției, în conformitate cu prevederile Legii nr.131/2015 privind achizițiile publice, din sursele financiare alocate de Ministerul Educației și Cercetării și din sursele financiare ale Fondului special pentru manuale. Conform art. 26, alin. (12) pct. d) din Legii nr.131/2015 privind achizițiile publice, atribuirea contractelor de achiziție publică se efectuează pe loturi cu aplicarea criteriului de atribuire cel mai bun raport calitate-preț cu ponderea minimă a elementului de preț de 30%. Procedura privind selectarea și achiziția manualelor școlare se realizează în conformitate cu Regulamentul cu privire la selectarea și achiziția manualelor școlare, aprobat prin Ordinul ministrului educației și cercetării nr. 300/2022, înregistrat la Ministerul Justiției cu nr. 1714 din 3 mai 2022 (Monitorul Oficial al Republicii Moldova, 2022, nr. 135-140 art. 514). Ofertele de manual sunt prezentate cu 100% conținut de manual care acoperă 100% curricula. Prețul ofertei conține 100% manual tipărit conform tirajelor și parametrilor tehnici din caietul de sarcini, inclusiv remunerarea grupului de editori și autori. Remunerarea autorilor de manuale școlare este realizată de către operatorii economici (edituri) câștigători.  Analiza datelor conform contractelor de achiziție de manuale școlare atribuite în cadrul achiziției publice de manuale școlare nr. [ocds-b3wdp1-MD-1655128912912](https://mtender.gov.md/tenders/ocds-b3wdp1-MD-1655128912912) din 23.01.2023 indică: atribuirea contractelor în sumă de 40,3 mln. lei; remunerarea autorilor cu aproximativ 10% din valoarea contractelor atribuite – 4 mln.; participarea a 115 autori, care au pregătit manualele timp de minim 6 luni; remunerarea medie per coală de autor a fost de 3/4 salariu mediu lunar pe economie pentru o colă de autor (16 pagini în format 26 cm x20 cm); remunerarea medie lunară a fost de **1/2 salariu mediu lunar pe economie** **pentru un autor**; remunerarea minimă lunară (pentru titluri cu tiraje mici) pentru un autor a fost de **1/12 salariu mediu lunar pe economie pentru un autor** pe lună (**6590 lei pentru 6 luni de muncă**). Autorii de manuale care nu au fost declarate câștigătoare, chiar dacă au depus un efort mare pentru elaborarea conținutului, nu sunt remunerați.  Neintervenția în actele normative, care să încurajeze și să motiveze autorii să se implice la elaborarea de manuale noi și calitative, conduce la deficiențe majore ale procesului educațional din țară. La moment în lipsa de oferte de manuale noi, în instituțiile de învățământ general sunt utilizate manuale de până la 12 ani vechime. |
| * + - 1. **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Actul normativ nu conține norme privind armonizarea legislației naționale cu legislația Uniunii Europene. |
| * + - 1. **Principalele prevederi ale proiectului și evidențierea elementelor noi** |
| În scopul motivării colectivelor de autori să participe cu proiecte de manuale noi, Hotărârea Guvernului nr. 876/2015 cu privire la asigurarea cu manuale a elevilor, se va completa cu prevederea **92**, care stabilește că remunerația minimă a grupului de autori de manuale școlare este de 20% din valoarea contractului atribuit de achiziții publice de manuale școlare, organizate de Ministerul Educației și Cercetării, dar nu mai puțin decât cuantumul unui salariu mediu lunar pe economie pentru o coală de autor, va majora de 2 ori remunerația pentru un autor. Prevederea vine să reglementeze remunerația minimă de 20% a grupurilor de autori de manuale, care va fi realizată de către editurile câștigătoare în achizițiile de manuale școlare. Prevederea va asigura remunerarea medie lunară a unui autor de manual câștigător de 1 salariu mediu lunar pe economie.  De asemenea, pentru valorificarea manualelor care au acumulat minim 90% din punctajul pentru calitatea ofertei, dar nu au fost declarate câștigătoare, prin prevederile **93** și **94** se propune achiziționarea versiunii digitale la preț de un salariu mediu lunar pe economie, pentru o coală de autor și plasarea pe pagina oficială a Ministerului Educației și Cercetării a acestora, dar și reglementarea remunerației minime a grupurilor de autori de 50% din prețul de achiziționare (achitată de către edituri) pentru motivarea acestora să participe activ la elaborarea proiectelor de manuale de calitate fără riscuri de a munci fără remunerare. Prevederea va asigura remunerarea medie lunară a unui autor de manual necâștigător, dar care au acumulat minim 90% din punctajul pentru calitatea ofertei, de 1/2 salariu mediu lunar pe economie.  În cadrul procedurii de achiziție nr. [ocds-b3wdp1-MD-1655128912912](https://mtender.gov.md/tenders/ocds-b3wdp1-MD-1655128912912) din 23.01.2023, punctajul minim de 90% din punctajul pentru calitatea ofertei a fost obținut de 6 oferte. Conform salariului mediu lunar pe economie pentru anul 2024 pentru achiziționarea versiunii digitale a acestor proiecte ar fi necesară suma de 794 mii lei.  În sensul pct.2 al proiectului, data intrării în vigoare a Hotărârii de Guvern se propune a fi data publicării acestuia în Monitorul Oficial al Republicii Moldova. Necesitatea reieșind din faptul intenției Ministerului de a iniția licitație nouă de manuale, dat fiind faptul că există încă multe manuale care nu corespund curricula elaborată în 2019, fiind utilizate manualele vechi. |
| * + - 1. **Fundamentarea economico-financiară** |
| Ținând cont de numărul redus de oferte din cadrul achiziției în curs, pentru achiziționarea versiunii digitale a proiectelor care vor acumula punctajul minim de 90% din punctajul pentru calitatea ofertei, în anul 2024, în dependență de rezultatele evaluării, se estimează suma maximă de 500 de mii de lei.  Punerea în aplicare a HG nu va necesita alocare de resurse suplimentare de la bugetul de stat. Cheltuielile estimate pentru anul 2024 în sumă de cel mult 500 de mii lei vor fi realizate din contul resurselor disponibile preconizate pentru procurarea de manuale școlare. |
| * + - 1. **Modul de încorporare a actului în cadrul normativ în vigoare** |
| Proiectul se încorporează în sistemul actelor normative și nu necesită modificarea cadrului normativ sau elaborarea unor acte normative noi. |
| * + - 1. **Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, pe pagina web oficială a Ministerului Educației și Cercetării, compartimentul Transparența decizională, a fost plasat anunțul despre inițierea elaborării proiectului Hotărârii Guvernului cu privire la modificarea Hotărârii Guvernului nr. 876/2015 cu privire la asigurarea cu manuale școlare a elevilor <https://particip.gov.md/ro/document/stages/ministerul-educatiei-si-cercetarii-in-conformitate-cu-prevederile-legii-nr-1002017-cu-privire-la-actele-normative-legii-nr-2392008-privind-transparenta-in-procesul-decizional-anunta-despree-initierea-elaborarii-proiectului-hotararii-guvernului-cu-privire-la-modificarea-hotararii-guvernului-nr-8762015-cu-privire-la-asigurarea-cu-manuale-solare-a-elevilor-scopul-proiectului-consta-in-stimularea-si-motivarea-grupurilor-de-autori-de-manuale-sa-elaboreze-proiecte-de-manuale-scolare/11898> Totodată, prima versiune a proiectului **H**otărârii Guvernului cu privire la modificarea Hotărârii Guvernului nr. 876/2015 cu privire la asigurarea cu manuale ș**c**olare a elevilor a fost consultată prealabil cu Ministerul Finanțelor. Conform propunerilor și sugestiilor înaintate a fost completată Nota Informativă și ajustat proiectul documentului, prin explicitarea termenului de „o coală de autor” (16 pagini pentru proiectele de manual de format 26 cm x 20 cm sau echivalentul în cm2).  De asemenea, proiectul documentului va fi plasat pe pagina web oficială a Ministerului Educației și Cercetării, compartimentul Transparența decizională, precum și pe pagina web [www.particip.gov.md](http://www.particip.gov.md). |
| * + - 1. **Constatările expertizei anticorupție** |
| Proiectul va fi supus expertizei anticorupție la Centrul Național Anticorupție. |
| * + - 1. **Constatările expertizei de compatibilitate cu legislația Uniunii Europene** |
| Proiectul nu intră în categoria actelor normative care necesită expertiza de compatibilitate cu legislația Uniunii Europene. |
| * + - 1. **Constatările expertizei juridice** |
| Proiectul urmează a fi expertizat de către Ministerul Justiției. |
| * + - 1. **Constatările altor expertize** |
| Proiectul nu necesită alte expertize. |

**Ministru Dan PERCIUN**

Ex.: A.Pisăcaru, tel.: 022 232 785

R. Braguța, [rodica.braguta@mec.gov.md](mailto:rodica.braguta@mec.gov.md)